
Rookiekurset er et tilbud til hundekjørere som vil begynne å kjøre løp, eller som skal kjøre løp der kurset er et krav. Gjennom kurset får deltakere en grundig innføring i grunnleggende ferdigheter og aspekter ved gjennomføring av et langdistanseløp. Målet er at deltakerne skal kunne gjennomføre et langdistanseløp på en god måte i henhold til løpsreglementet, og med hensyn til seg selv, hundene og andre utøvere. 
Rookiekurset er to-delt med en teoridel og en praksisdel. Angitt varighet på kurset 10 + 12 timer er et minimum. 

Målet med dette kurset er at deltakere som har gjennomført skal: 
· Kunne gjennomføre et langdistanseløp på en god måte, som tar hensyn til hundenes velferd, seg selv og andre utøvere. 
· Kunne ta vare på seg selv og hundene under krevende forhold. 
· Være bevist på konsekvenser av valg man tar underveis i et løp. 

Deltakeren skal ved fullført kurs ha tilegnet seg: 
· Praktisk og teoretisk kunnskap om hundetrening, løpsforberedelser og praktisk gjennomføring av et langdistanseløp. 
· Kunnskap om reglementer, antidoping og løpets forskjellige prosedyrer. 
· God kunnskap om hundenes behov under trening og løp. 

Målgruppe: 
Alle som ønsker å delta på langdistanseløp i Norge. Noen løp har dette som en obligatorisk del av forberedelsene. 
Nedre aldersgrense for kurset er 14 år 
 
Forkunnskaper: 
Ingen. En fordel om deltaker har prøvd å kjøre hund og slede. 

Kursarrangør:  
Klubber. 

Kurslærere: 
Personer som har god kjennskap til sporten. Alle kurslærere skal godkjennes av NHF. Modulen om antidoping skal holdes av personell godkjent av forbundets Antidoping komite. Videre er det anbefalt at en TD og en veterinær som kjenner til sporten er foredragsholdere, eller at materiale er laget i samarbeid med TD og veterinær. 

Kursmateriell: 
NHF’s lov og konkurransereglement 

Innhold: 
Kurset er på 10 + 12 timer fordelt på teoretisk og praktisk undervisning. Alle kursdeltakere må også gjennomføre e-læringen Ren Utøver fra Antidoping Norge. 

Kurset er delt opp i 2 deler 
 
Del 1: Kursdag/kurshelg 
Del 2: Praksis – kjøre løp eller trening med veiledning 
 
Del 1: Kursdag/kurshelg (minimum 10 timer) 

Modul 1	Langdistanse og hundevelferd 		3t 	Teori/praksis
· Langdistansens egenart 
· Hundens behov 
· Gjennomføring på hundens premisser 
· Håndtering av vanlige sykdommer og skader
Modul 2 	Forberedelser til løp 				3 t Teori/praksis 
· Treningsplanlegging og mentale faktorer 
· Fôring av aktive hunder 
· Treningslære og treningsplanlegging
Modul 3 	Reglement og sportsånd 			2 t Teori/praksis 
· Kjørereglement 
· Antidoping 
· Veterinærens funksjon på løp 
Modul 4 	Sikkerhet 					2 t Teori/praksis 
· Navigasjon og GPS 
· Utstyrslære
· Førstehjelp 
· Hvordan ta vare på seg selv og hunder i dårlig vær 




Arrangører og foredragsholdere står fritt til å fylle modulene slik de finner best, men det er et absolutt krav at det som formidles fremmer gode holdninger i tråd med idrettens verdier og lov om dyrevelferd. Kenneler som skal brukes som eksempel eller være arena for kurs må være i henhold til mattilsynets krav og fronte idretten på en positiv måte. Det er ikke lov å gi opplæring i metoder som påfører hunder ubehag eller smerte på noen måte. Program og innhold i kurset kan gjerne drøftes med TKS ved behov. 

Det er anbefalt å sette av to dager til gjennomgang av teori. Dersom kurs gjennomføres på 1 dag skal minimumstid pr modul oppfylles. Dersom kurs gjennomføres over 2 dager kan kursarrangør velge fritt hvilke moduler som skal utdypes.  

Del 2: Praksis  
Kursholder skal enten tilby deltakerne å gjennomføre et terminfestet langdistanseløp med veiledning, et treningsløp med veiledning eller en/flere treningsturer med veiledning. Praksis med veiledning skal være minst 12 timer. 

Vurdering av kursdeltaker: 
Når gjennomføring er godkjent er kursdeltaker skikket til å gjennomføre langdistanseløp. Kursarrangør kan råde kursdeltaker til å fokusere på kortere og enklere løp før han/hun er klare for å starte i de lengere løpene. 

Videre oppfølging: 
Flere av de lengre løpene har mentorordninger, for oppfølging av nye kjørere under løpet. Norges Hundekjørerforbund har også egen mentorordning. 

Støtte: 
Forbundet støtter klubber som arrangerer rookiekurs. Beløp som utbetales varierer. 

